ELONGESO 18
Oñgeni Tukuatesako Ovakuatate Vetu Tyina Vavahiwa Noviponga?
Tyina pamoneka otyiponga, Onombangi mba Jeova velionganeka liwa-liwa vatale etyi mavalingi opo vakuateseko ovakuatate vavo. Otyo tyilekesa ohole yotyotyili tuna novakuatate vetu. (João 13:34, 35; 1 João 3:17, 18) Omononkhalelo patyi tukuatesako?
Tuava onombongo. Etyi ondyala onene yatumbukila mo Judaa, Ovakristau mewaneno liotete mo Antiokia, vatumikisa onombongo opo vakuateseko ovakuatate vavo. (Atos 11:27-30) Tupu, tyina tuiva okuti ovakuatate vetu kotyilongo tyimwe vekahi nokumona ononkhumbi, tuava mewaneno etyi tuna opo tuvekuateseko.—2 Coríntios 8:13-15.
Tuava ombatelo yesukisa. Ovakulu vomawaneno vakala kuna kuapita otyiponga, vaovola ovakuatate va kese ewaneno opo vatale inkha vahupa. Okomisau yokuyovola yonganeka okulia, nomeva okunua, novikutu, novihemba, na apa mavapake ovanthu. Onombangi ononyingi vena ounongo wokutunga, veliava nokufeta onombongo mbavo avakapindula-po omaumbo, no Nondyuo Mbomaliongiyo ine Mbouhamba. Oupanga tuna meongano, nounongo tuna wokuundapela kumwe novakuatate vetu, tyitukuatesako okulinga liwa-liwa etyi tyesukisa tyina pamoneka oviponga. Namphila tukuatesako “vana tufenda navo,” tupu tyina tyitavela tukuatesako ovanthu vonongeleya ononkhuavo.—Gálatas 6:10.
Tuvekuatesako mopamphepo nokuveungumanesa. Tyina ovanthu vapita motyiponga haunene vesukisa okuungumaneswa ine okupamekwa. Pomuvo opo, tupola ononkhono ku Jeova, “Huku weungumaneso aliho.” (2 Coríntios 1:3, 4) Tuna ehambu liokupopila omilao Viombimbiliya vana vasoya, nokuti apa katutu Ouhamba wa Huku maukamana-ko oviponga aviho vieta oluihamo no nonkhumbi.—Apocalipse 21:4.
Oñgeni Onombangi vetyivilila okuava liwa ombatelo tyina pamoneka oviponga?
Oñgeni matupameka nondaka ya Huku vana vahupa-po?
cjk_Latn umb_Latn umb_Latn umb_Latn umb_Latn umb_Latn umb_Latn umb_Latn